Vrou wat in Pta doodbrand ter ruste gelêRetha Serfontein (57). Foto: Facebook. Retha Serfontein (57), die vrou wat Maandagmiddag haar eie lewe in haar tuinwoonstel in Meyerspark in Pretoria geneem het, sal Vrydag ter ruste gelê word. Martin Slabbert, Serfontein se swaer, het aan Maroela Media gesê Serfontein is sowat drie jaar gelede van haar man geskei. Sy was die afgelope paar maande ŉ verpleegster by die verswaktesorg-sentrum van ŉ aftree-oord in Equestria. Slabbert vertel dat Serfontein baie stylvol was. “Sy het hierdie ongelooflike teenwoordigheid gehad. As sy in ŉ kamer ingestap het, het almal geluister.” Hy sê Serfontein was ŉ ekstrovert wat lief was vir onthaal. “As sy klere gekoop het, was dit stylvolle klere. As sy kos gemaak het, het sy die tafel gedek en die kos voorgesit soos in ŉ vyfsterhotel. Sy was baie sosiaal en het maklik pelle gemaak,” het Slabbert gesê. Maroela Media het vroeër berig kapt. Jan Sepato, woordvoerder van die polisie, het gesê polisiebeamptes is Maandag tussen 12:00 en 13:00 na die huis in Meyerspark ontbied. Volgens Sepato woon die eienaar van die tuinwoonstel waarin Serfontein gewoon het in ŉ ander huis op dieselfde erf. Nadat die vlamme geblus is, is Serfontein se liggaam in die woonstel gevind. Sepato het gesê die polisie het by nadere ondersoek verskeie notas op die toneel gevind. “Dit blyk dat dit selfmoordnotas is. Die inhoud van die notas het verwys na geld vir die vrou se begrafnis en het ook verwys na geld wat geskuld word,” het hy gesê. Slabbert het bevestig dat daar notas in die leefarea van die huis gevind is. “Sy is in die slaapkamer aangetref, die meeste skade was daar,” het hy gesê. Serfontein word môre om 11:00 vanuit die NG kerk in Lynnwood in Sussexlaan begrawe. Sy word oorleef deur haar twee jong seuns, Nico en Roux.